b'\n_START_ARTICLE_\nHepatitas B\n_START_PARAGRAPH_\nHepatitas B (lot. Hepatitis B) \xe2\x80\x93 tai hepatito B viruso sukeltas kepen\xc5\xb3 u\xc5\xbedegimas, kuris pasirei\xc5\xa1kia gelta ir/arba aminotransferazi\xc5\xb3 aktyvumo padid\xc4\x97jimu, hepatito B viruso pavir\xc5\xa1iaus antigeno (HBsAg) ir hepatito B viruso \xc5\xa1erdies antigeno M klas\xc4\x97s antik\xc5\xabn\xc5\xb3 (anti -HBc IgM) susidarymu kraujo serume.\n_START_SECTION_\nEtiologija\n_START_PARAGRAPH_\nHepatito B suk\xc4\x97lejas (HBV) priklauso Hepadnaviridae \xc5\xa1eimai. Viruso genomas sudarytas i\xc5\xa1 dviej\xc5\xb3 \xc5\xbeiedo formos DNR spirali\xc5\xb3 ir yra vienas ma\xc5\xbeiausi\xc5\xb3 genom\xc5\xb3 pasaulyje\xc2\xa0\xe2\x80\x93 turi 6 400 nukleotidini\xc5\xb3 bazi\xc5\xb3. Tai yra onkogeni\xc5\xa1kas virusas, kuris sugeba integruotis \xc4\xaf \xc5\xa1eimininko hepatocito genom\xc4\x85 ir gali sukelti hepatoceliulin\xc4\x99 karcinom\xc4\x85. Virusas neatsparus dezinfekcin\xc4\x97ms med\xc5\xbeiagoms, bet atsparus i\xc5\xa1d\xc5\xbei\xc5\xabvimui.\n_START_SECTION_\nEpidemiologija\n_START_PARAGRAPH_\nPasaulyje yra 350 mln. l\xc4\x97tini\xc5\xb3 HBV ne\xc5\xa1iotoj\xc5\xb3, net 2 milijardai pasaulio gyventoj\xc5\xb3 turi HBV \xc5\xbeymen\xc5\xb3, rodan\xc4\x8di\xc5\xb3 buvus\xc4\xaf s\xc4\x85lyt\xc4\xaf su \xc5\xa1ia infekcija.  HBV patogeni\xc5\xa1kas tik \xc5\xbemogui ir auk\xc5\xa1tesniesiems primatams. HBV infekcijos \xc5\xa1altinis yra sergantis simptom\xc5\xb3 nesukelian\xc4\x8dia ar klini\xc5\xa1kai pasirei\xc5\xa1kian\xc4\x8dia \xc5\xabmine arba l\xc4\x97tine HBV infekcija \xc5\xbemogus._NEWLINE_HBV perduodamas parenteriniu, lytiniu ir perinataliniu b\xc5\xabdais. Perinatalinis b\xc5\xabdas - \xc5\xa1iuo b\xc5\xabdu motinos, HBV ne\xc5\xa1iotojos ar susirgusios HBV n\xc4\x97\xc5\xa1tumo metu, perduoda infekcij\xc4\x85 naujagimiui. Naujagimiai u\xc5\xbesikr\xc4\x97t\xc4\x99 nuo motinos perinataliniu laikotarpiu turi did\xc5\xbeiausi\xc4\x85 l\xc4\x97tin\xc4\x97s infekcijos ir jos komplikacij\xc5\xb3 rizik\xc4\x85. Lytinio perdavimo b\xc5\xabdu, galima u\xc5\xbesikr\xc4\x97sti nuo sergan\xc4\x8dio \xc5\xabmine ar l\xc4\x97tine HBV infekcija, ta\xc4\x8diau da\xc5\xbeniausiai u\xc5\xbesikre\xc4\x8diama nuo HBV ne\xc5\xa1iotoj\xc5\xb3. Parenterinis perdavimo b\xc5\xabdas - tai u\xc5\xbesikr\xc4\x97timas per pa\xc5\xbeeist\xc4\x85 od\xc4\x85 ar gleivin\xc4\x99: perpilant kraujo, atliekant hemodializ\xc4\x99, atsitiktinai \xc4\xafsid\xc5\xabrus adat\xc4\x85, darant tatuiruotes, veriant auskarus, leid\xc5\xbeiantis intravenini\xc5\xb3 narkotik\xc5\xb3.\n_START_SECTION_\nPatogenez\xc4\x97\n_START_PARAGRAPH_\nHBV patek\xc4\x99s \xc4\xaf krauj\xc4\x85, nune\xc5\xa1amas \xc4\xaf kepenis, kur patenka \xc4\xaf hepatocitus ir juose dauginasi. Virusas tiesiogiai nepa\xc5\xbeeid\xc5\xbeia kepen\xc5\xb3 l\xc4\x85steli\xc5\xb3. Kepenis pa\xc5\xbeeid\xc5\xbeia imuninis atsakas: citotoksiniai T limfocitai lizuoja infekuotus hepatocitus ir sunaikina virusus, taip pat virusus inaktyvina pasigamin\xc4\x99 antik\xc5\xabnai, kurie su HBV sudaro imuninius kompleksus galin\xc4\x8dius pa\xc5\xbeeisti hepatocit\xc5\xb3 membranas, kraujagysli\xc5\xb3 endotel\xc4\xaf, s\xc4\x85narius, od\xc4\x85. Nuo imuninio atsako priklauso hepatito B klinikos \xc4\xafvairov\xc4\x97, kuri gali pasireik\xc5\xa1ti nuo \xe2\x80\x9e\xc5\xbeaibinio\xe2\x80\x9c hepatito iki l\xc4\x97tinio besimptomio HBV ne\xc5\xa1iojimo arba l\xc4\x97tinio aktyvaus hepatito ir kepen\xc5\xb3 ciroz\xc4\x97s.\n_START_SECTION_\nMorfologiniai poky\xc4\x8diai\n_START_PARAGRAPH_\nTiriant mikroskopi\xc5\xa1kai nustatoma centrolobulin\xc4\x97 nekroz\xc4\x97 (hepatocit\xc5\xb3 nekroz\xc4\x97s \xc5\xbeidiniai apie kepen\xc5\xb3 skiltel\xc4\x97s centrin\xc4\x99 ven\xc4\x85). Portiniai laukai infiltruoti mononuklearais, acidofiliniai Caunsilman k\xc5\xabneliai (mumifikuoti susitrauk\xc4\x99 hepatocitai). Ligai \xc4\xafsisen\xc4\x97jus ir per\xc4\x97jus \xc4\xaf l\xc4\x97tin\xc4\x99 form\xc4\x85, b\xc5\xabdinga - portiniuose laukuose i\xc5\xa1leikantys u\xc5\xbedegimo po\xc5\xbeymiai, ve\xc5\xa1a jungiamsis audinys (fibroz\xc4\x97), skilteli\xc5\xb3 viduje laiptin\xc4\x97, tiltin\xc4\x97 ar \xc5\xbeidinin\xc4\x97 nekroz\xc4\x97, netaisyklinga ir netolygi hepatocit\xc5\xb3 regeneracija. Matinio stiko pavidalo hepatocitai (citoplazma matin\xc4\x97s rausvos spalvos).\n_START_SECTION_\n\xc5\xaaminis hepatitas B\n_START_PARAGRAPH_\nInkubacinis laikotarpis - nuo 6 sav. iki 6 - 9 m\xc4\x97n. (da\xc5\xbeniausiai 60 - 90 d. Infekcija gali pasireik\xc5\xa1ti keliomis formomis: a) besimptome forma - n\xc4\x97ra klinikini\xc5\xb3 po\xc5\xbeymi\xc5\xb3 (geltos ir kt. simptom\xc5\xb3), ta\xc4\x8diau yra biocheminiai poky\xc4\x8diai kraujyje, padid\xc4\x97j\xc4\x99s aminotrasferazi\xc5\xb3 (ALT, AST) aktyvumas arba \xc4\xafvyksta tik imunologini\xc5\xb3 poky\xc4\x8di\xc5\xb3 (inaparentin\xc4\x97 forma); b) simptomin\xc4\x97 forma gali b\xc5\xabti begelt\xc4\x97 ir geltin\xc4\x97. Po inkubacinio laikotrapio pasirei\xc5\xa1kia prodromas, kuris trunka 1 - 4 sav. jo metu galimas subfebrilus kar\xc5\xa1\xc4\x8diavimas, dispepsija (anoreksija, pykinimas, v\xc4\x97mimas), de\xc5\xa1in\xc4\x97s pa\xc5\xa1on\xc4\x97s skausmas, silpnumas, daliai ligoni\xc5\xb3 gali pasireik\xc5\xa1ti artralgija (maud\xc5\xbeiantis distalini\xc5\xb3 smulki\xc5\xb3j\xc5\xb3 s\xc4\x85nari\xc5\xb3 s\xc4\x85nari\xc5\xb3 skausmas be patinimo ir paraudimo), ar makulopapulinis b\xc4\x97rimas. Po prodromo, prasideda gelta, jos metu savijauta nepager\xc4\x97ja. \xc4\x8ciuopiamos padidejusios kepenys, kartais blu\xc5\xbenis. Patams\xc4\x97ja \xc5\xa1lapimas, pa\xc5\xa1vies\xc4\x97ja i\xc5\xa1matos. Geltos trukm\xc4\x97 viduti\xc5\xa1kai 2 - 4 sav. Pasveikstama per 4 - 12 sav.\n_START_SECTION_\nL\xc4\x97tinis hepatitas B\n_START_PARAGRAPH_\nMa\xc5\xbedaug 5- 10% suaugusi\xc5\xb3j\xc5\xb3 ir 50 - 80% vaik\xc5\xb3, po simptomio ar besimptomio \xc5\xabminio hepatito prasideda l\xc4\x97tinis hepatitas B. Klini\xc5\xa1kai \xc5\xa1i liga pasireik\xc5\xa1ia bendriniais simptomais: nuovargiu, apetito praradimu, kar\xc5\xa1\xc4\x8diavimu, artralgijomis. Diagnozuojama, kai kraujyje, ilgiau nei 6 m\xc4\x97n. po u\xc5\xbesikr\xc4\x97timo, i\xc5\xa1lieka hepatito B pavir\xc5\xa1inis antigenas (HBsAg(+)), polimeraz\xc4\x97s grandinine reakcija nustatomas hepatito B viruso DNR, biocheminiais tyrimais nustatomas kepen\xc5\xb3 ferment\xc5\xb3 ALT ir AST aktyvumo padid\xc4\x97jimas. Kepen\xc5\xb3 biopsijos metu matomi morfologiniai l\xc4\x97tinio hepatito po\xc5\xbeymiai.\n_START_SECTION_\nDiagnostika\n_START_PARAGRAPH_\nPadid\xc4\x97j\xc4\x99s aminotrasferazi\xc5\xb3 aktyvumas (ALT, AST). Padid\xc4\x97j\xc4\x99s bendras bilirubino kiekis, tiesioginio bilirubino s\xc4\x85skaita kraujyje. Protrombino indekso suma\xc4\x97jimas, amoniako koncentracijos padid\xc4\x97jimas kraujyje priklauso nuo ligos sunkumo._NEWLINE_\xc5\xaamin\xc4\x97s infekcijos imunologiniai \xc5\xbeymneys 2-6 sav. po u\xc5\xbesikr\xc4\x97timo, kraujyje atsiranda hepatito B viruso pavir\xc5\xa1inis antigenas (HBs Ag). Inkubaciniu laikotarpiu, po 1-2 sav. nuo HBs Ag atsiradimo, atsiranda Ig M klas\xc4\x97s antiknai prie\xc5\xa1 hepatito B \xc5\xa1erdin\xc4\xaf antigen\xc4\x85 (anti HBc IgM) jie rodo \xc5\xabmin\xc4\x99 infekcij\xc4\x85, aktyvi\xc4\x85 viruso replikacij\xc4\x85. HBe Ag - atsiranda inkubacini\xc5\xb3 laikotarpiu, kartu su HBs Ag ir rodo aktyv\xc4\x99 viruso replikacij\xc4\x85, rodo kad ligonis yra u\xc5\xbekre\xc4\x8diamas.\n_START_SECTION_\nGydymas\n_START_PARAGRAPH_\n\xc5\xaaminio virusinio B hepatito gydymas simptominis ir patogenezinis. Sergant lengva hepatito forma medikamentai nenaudojami. Svarbu ils\xc4\x97tis (negrie\xc5\xbetas gulimas re\xc5\xbeimas), pakankamas skys\xc4\x8di\xc5\xb3 vartojimas ir dieta. Sergant vidutinio sunkumo hepatitu, kai ligon\xc4\xaf pykina, jis vemia, taikoma infuzin\xc4\x97 terapija. Sunkaus virusinio hepatito atveju, atsiradus kepen\xc5\xb3 nepakankamumo po\xc5\xbeymiams (hepatinei encefalopatijai, koaguliacijos sutrikimams) pacientai gydomi intensyvios terapijos skyriuje. Etiotropinis gydymui naudojamas nukleozid\xc5\xb3 analogas - lamivudinas._NEWLINE_L\xc4\x97tinis hepatito B gydymas paremtas imunoterapija peginterferonu alfa-2a ir nukleozid\xc5\xb3 analog\xc5\xb3 (lamivudino, adefoviro, entekaviro, tenofoviro) terapija._NEWLINE__NEWLINE_Gydymas labai svarbus net nesant hepatito B simptom\xc5\xb3, kadangi naujausi\xc5\xb3 tyrim\xc5\xb3 duomenimis padeda suma\xc5\xbeinti rizik\xc4\x85 i\xc5\xa1sivystyti kepen\xc5\xb3 v\xc4\x97\xc5\xbeiui, ir suma\xc5\xbeina recidyvo rizik\xc4\x85 po v\xc4\x97\xc5\xbeio operacijos.\n_START_SECTION_\nSkiepai nuo hepatito B\n_START_PARAGRAPH_\nVakcina nuo hepatito B u\xc5\xbetikrina ilgalaik\xc4\xaf imunitet\xc4\x85, o jei paskiepyto asmens organizme liaujasi cirkuliav\xc4\x99 antik\xc5\xabnai, organizmo apsaug\xc4\x85 u\xc5\xbetikrina imunin\xc4\x97s atminties mechanizmai. D\xc4\x97l \xc5\xa1ios prie\xc5\xbeasties sustiprinamoji vakcinos doz\xc4\x97 n\xc4\x97ra reikalinga._NEWLINE_Lietuvoje \xc5\xabmi\xc5\xb3 susirgim\xc5\xb3 hepatitu B n\xc4\x97ra u\xc5\xbefiksuojama daug, ta\xc4\x8diau tam \xc4\xaftakos turi faktas, jog esant begeltei hepatito B formai liga nediagnozuojama._NEWLINE_Geriausia skiepyti dar paauglyst\xc4\x97s nesulaukusius vaikus, nes taip u\xc5\xbetikrinama geresn\xc4\x97 ilgalaik\xc4\x97s imunin\xc4\x97s trukm\xc4\x97 (citata). Skiepyti jau u\xc5\xbesikr\xc4\x97tusius asmenis galima, ta\xc4\x8diau n\xc4\x97ra tikslinga. Lietuvoje n\xc4\x97\xc5\xa1\xc4\x8diosios da\xc5\xbeniausiai netiriamos d\xc4\x97l galimo u\xc5\xbesikr\xc4\x97timo hepatitu B, tod\xc4\x97l tikslinga skiepyti k\xc4\x85 tik gimusius k\xc5\xabdikius. Geriausia, kad jie b\xc5\xabt\xc5\xb3 paskiepyti per 12 pirm\xc5\xb3j\xc5\xb3 gyvenimo valand\xc5\xb3. K\xc5\xabdiki\xc5\xb3 skiepijimas vakcina nuo hepatito B Lietuvoje prad\xc4\x97tas 1998 m., o 12 \xe2\x80\x93 13 met\xc5\xb3 vaik\xc5\xb3 \xe2\x80\x93 2002 metais. Pastar\xc4\x85j\xc4\xaf skiep\xc4\x85 apmoka valstyb\xc4\x97. 2011 m. jau u\xc5\xbeaugo pirmoji dvylikame\xc4\x8di\xc5\xb3 karta, kurios nebereikia pakartotinai skiepyti nuo \xc5\xa1ios ligos, nes jie jau buvo paskiepyti vaikyst\xc4\x97je._NEWLINE_Vyresni asmenys taip pat gali b\xc5\xabti skiepijami nuo hepatito B, ta\xc4\x8diau jis nekompensuojamas valstyb\xc4\x97s. \xc4\xaeskiepijus piln\xc4\x85 vakcinos kurs\xc4\x85 \xe2\x80\x93 3 vakcinos dozes \xe2\x80\x93 imunitetas \xc4\xafgyjamas 15 met\xc5\xb3 ar daugiau.'